የሚኒስትሮች ምክር ቤት ለ2011 በጀት ዓመት 33 ነጥብ 9 ቢሊዮን ብር ተጨማሪ በጀት አጸደቀ
የሚኒስትሮች ምክር ቤት ለ2011 በጀት ዓመት 33 ነጥብ 9 ቢሊየን ብር ተጨማሪ በጀት አጽድቋል፡፡ምክር ቤቱ ከትናንት በስቲያ ባደረገው ስብሰባ በተለያዩ ጉዳዮች ላይ በመወያየት ውሳኔ አሳልፏል።የገንዘብ ሚኒስቴር የፌደራል መንግስት በፌደራል መንግስት ተጨማሪ በጀት ረቂቅ አዋጅ ላይ ተወያይቶ፥ ክፍያቸው ላልተከፈሉ ፕሮጀክቶች ክፍያ ለመፈጸም፣ የህዝብና ቤት ቆጠራ ወጪን ለመሸፈን፣ ለቱሉ ካፒ የወርቅ ልማት ፕሮጀክት የመንገድ ግንባታና የኤሌክትሪክ ዝርጋታ ወጪን ለመሸፈን፣ የተፈጥሮ አደጋን ለመከላከልና ለመቋቋም እና በበጀት አመቱ የተቀመጡ የፕሮግራም በጀት ግቦችን ለማሳካት ተጨማሪ በጀት ረቂቅ ለሚኒስትሮች ምክር ቤት አቅርቧል።ምክር ቤቱም በቀረበው ረቂቅ በጀት ላይ ከተወያየ በኋላ 33 ቢሊዮን 986 ሚሊዮን 693 ሺህ 730 ብር ተጨማሪ በጀት እንዲጸድቅ ለህዝብ ተወካዮች ምክር ቤት እንዲተላለፍ ወስኗል።ከዚህ ባለፈም ምክር ቤቱ በገንዘብ ሚኒስቴር በቀረበው የማክሮ ኢኮኖሚ እና ፊሲካል ማዕቀፍ ላይ ከተወያየ በኋላ አንዳንድ ማሻሻያዎችን በማድረግ ስራ ላይ እንዲውል ወስኗል።በተጨማሪም ምክር ቤቱ የግል ተፈታኝ የሃገር አቀፍ ፈተናዎች ክፍያ ተመንን ለማሻሻል በገንዘብ ሚኒስቴር በተዘጋጀው ረቂቅ ደንብ ላይ በስፋት ተወያይቶ ረቂቅ ደንቡ ስራ ላይ እንዲውል ወስኗል።እንዲሁም ለዘላቂ መሬት አያያዝ ፕሮጀክት ማስፈጸሚያ በመንግስትና በዓለም አቀፍ የልማት ትብብር በተደረገው የብድር ስምምነት ላይ ውይይት አድርጓል።በዚህም የብድር ስምምነቱ ከወለድ ነጻና ከሃገሪቱ የብድር አስተዳደር ስትራቴጂ ጋር የሚጣጣም እንዲሁም ጫናው ያልበዛ በመሆኑ ስምምነቱ እንዲፀድቅ ለህዝብ ተወካዮች ምክር ቤት እንዲተላለፍ ወስኗል።በመጨረሻም በአረርቲ ሴራሚክ ማኑፋክቸሪንግ ሃላፊነቱ የተወሰነ የግል ማህበር አነስተኛ ደረጃ የቤንቶናይት ማዕድን ማምረቻ ፈቃድ ላይ ተወያይቶ አጽድቋል፡፡(ምንጭ፡-የጠቅላይ ሚኒስትር ጽህፈት ቤት)